section_heading: Vojna karijera
paragraph_text: Liborius von Frank rođen je 5. listopada 1848. u Splitu. Nakon završetka Kadetske vojne škole u Rijeci, pohađa Terezijansku vojnu akademiju, te služi u raznim vojnim jedinicama. Čin poručnika dostigao je 1869. godine, te s navedenim činom od 1874. služi pri Glavnom stožeru. Od 1883. predaje taktiku na Terezijanskoj vojnoj akademiji, dok od 1887. s činom bojnika ponovno služi u Glavnom stožeru. U studenom 1892. promaknut je u čin pukovnika, dok 1895. dobiva zapovjedništvo nad 71. pješačkom pukovnijom. Navedenom pukovnijom zapovijeda do 1898. kada postaje zapovjednikom 56. pješačke brigade kojom zapovijeda do 1903. kada postaje zapovjednikom 1. pješačke divizije. U međuvremenu je, i to 1898., unaprijeđen u general bojnika, te u svibnju 1903. u podmaršala. U studenom 1908. promaknut je u čin generala pješaštva, te postaje zapovjednikom VII. korpusa kojim zapovijeda do 1910. kada postaje vojnim inspektorom austrougarske vojske koju dužnost obavlja do početka Prvog svjetskog rata.